Vejen Kirke
Vejen Kirke er en sognekirke som ligger centralt i den gamle del af Vejen, som i dag udgør den nordlige del af byen. 
Vejen Kirke ligger i dag øst for kirkegården. Den tidligere middelalderkirke lå dog ca. 80 meter vest for den nuværende kirke, midt på den middelalderlige kirkegård. Denne placering – og den gamle kirkes mure – er i dag fremhævet med hække. Den gamle kirkegård er massivt udvidet siden middelalderen, men langs et stykke af nord- og østsiden markerer kampestensdiger dog stadig, hvor kirkegårdens grænser gik i middelalderen. Kirkegårdens hovedindgang er en port mod øst, overfor den nuværende kirke, og på den ældste del af kirkegården findes tre gravhøje.
Den førnævnte middelalderkirke bestod af et kor og skib fra romansk tid, som var bygget af kvadersten, mens et våbenhus og et tårn var fra senmiddelalderen. Selvom kirken var velbevaret, gjorde sognets befolkningsvækst at man allerede i 1881 stemte for at rive kirken ned til fordel for en ny, større kirke. Dette skete kort efter påske i 1896.
Den nuværende Vejen Kirke blev indviet den 20. december 1896, og er bygget af røde mursten efter tegning af arkitekten Vilhelm Ahlmann. Kirken, som er i en tidstypisk nyromansk stil, består af et langhus med to korsarme mod nord og syd, en tresidet korafslutning i øst og et tårn i vest. De to fløje på tårnets nord- og sydside blev bygget til i 1969-1970.
Selvom kirken fremtræder som en meget typisk 1800-talskirke er der benyttet flere dele fra den gamle middelalderkirke. Blandt andet er kirkens granitsokkel lavet af genbrugsmateriale fra den gamle kirke, og flere vinduer er også genskabt med de oprindelige romanske granitdele. Også indgangsdøren til den søndre sidefløj på tårnet er en genskabt romansk portal med usædvanlige billedsten. Denne portal omfattede oprindeligt middelalderkirkens præstedør. 
Indvendigt præges det brede kirkerum særligt af det fine lysindfald gennem et ovenlysvindue ved alteret, samt af det historiske inventar hvis alder for en stor del langt overstiger selve kirkens.
Inventaret i Vejen Kirke er fra flere forskellige perioder, men er særligt interessant fordi en stor del ret usædvanligt er ældre end selve bygningen.
Kirkens ældste inventarstykke er den romanske døbefont af granit. Den helt enkle font er uden egentlig udsmykning, med en rund kumme og en firkantet fod.
Den gamle altertavle er fra 1606, og er nu opsat i den søndre korsarm. Den er udsmykket med et par våbenskjolde samt en række malerier der forestiller Kristus blive præsenteret i templet, apostle Johannes og Peter, samt malerier øverst af Kristi himmelfart og bønnen i Gethsemane have. Midterst er tavlen udsmykket med et krucifiks. 
Kirkens prædikestol er fra 1632 eller kort før, og er opbygget af fem fag, det femte nyere og uden udsmykning, de fire ellers udsmykket med rig udskårne relieffer af de fire evangelister.
Alterbordet er af fyrretræ, og stammer fra kirkens indvielse.
Den nuværende altertavle har form som en bred, rund bue der er udsmykket i skønvirkestil. Det er udsmykket med et stort maleri der forestiller korsnedtagelsen, udført i 1897. 